**7 ΗΜΕΡΕΣ ΟΙΚΟΝΟΜΙΑ**

16 Φεβρουαρίου 2024, Τεύχος 493

**Συνεχίστηκε η άνοδος της παραγωγής στη μεταποίηση το 2023**

Σύμφωνα με τα στοιχεία της Ευρωπαϊκής Στατιστικής Υπηρεσίας (Eurostat), το 2022 ο κλάδος της μεταποίησης στην Ελλάδα συνεισέφερε το 10,4% του συνόλου της ακαθάριστης προστιθέμενης αξίας σε τρέχουσες τιμές και το 7,9% του συνόλου της απασχόλησης. Αυτό σημαίνει ότι για κάθε €100 ακαθάριστης προστιθέμενης αξίας που παρήχθη στην ελληνική οικονομία το 2022, τα €10,4 προήλθαν άμεσα από τη μεταποίηση, ενώ για κάθε 100 απασχολούμενα άτομα, γύρω στα 8 εργάστηκαν στη μεταποίηση. Ανάμεσα στις 20 οικονομίες της Ευρωζώνης πλην της Ιρλανδίας, η Σλοβακία είχε το μεγαλύτερο μερίδιο της μεταποίησης επί της συνολικής ακαθάριστης προστιθέμενης αξίας με 22,8%, και ακολούθησαν: Σλοβενία (22,6%), Γερμανία (20,4%), Φινλανδία (18,1%), Λιθουανία (17,9%), Αυστρία (17,7%), Ιταλία (16,6%), Ευρωζώνη (16,6%), Εσθονία (14,9%), Λετονία (14,7%), Πορτογαλία (14,1%), Βέλγιο (14,1%), Κροατία (14,0%), Ολλανδία (12,7%), Ισπανία (12,5%), Γαλλία (10,7%), *Ελλάδα (10,4%)*, Μάλτα (7,5%), Κύπρος (6,0%) και Λουξεμβούργο (4,2%).



Στα Σχήματα 1.1 και 1.2 παρουσιάζουμε την εξέλιξη των προαναφερθέντων μεγεθών στην Ελλάδα και την Ευρωζώνη από το 1995 μέχρι το 2022. Κάποια κεντρικά συμπεράσματα που εξάγονται από την ανάγνωση των στοιχείων έχουν ως ακολούθως:

* 1ον, από 1995 μέχρι το τέλος της παγκόσμιας χρηματοπιστωτικής κρίσης το 2009, η άμεση συνεισφορά της μεταποίησης στη συνολική ακαθάριστη προστιθέμενη αξία της Ευρωζώνης και της Ελλάδας μειώθηκε κατά 4,8 και 3,5 ποσοστιαίες μονάδες αντίστοιχα (από 19,9% στο 15,1% για την Ευρωζώνη και από 12,1% στο 8,5% για την Ελλάδα), αντανακλώντας σε έναν βαθμό και για κάποιους τομείς -κυρίως χαμηλής τεχνολογικής έντασης- την απώλεια ανταγωνιστικότητας σε σύγκριση με οικονομίες χαμηλού εργατικού κόστους όπως αυτές της Ανατολής (π.χ. Κίνα, Ινδία κ.α.). Στη συνέχεια καταγράφηκε ήπια αύξηση μέχρι το 2022, με αποτέλεσμα τα προαναφερθέντα μερίδια της μεταποίησης στην Ευρωζώνη και την Ελλάδα να ενισχυθούν κατά 1,4 και 1,8 ποσοστιαίες μονάδες αντίστοιχα. Εντούτοις, παρέμειναν μικρότερα σε σύγκριση με τα μέσα της δεκαετίας του 1990.
* 2ον, η μείωση της σχετικής βαρύτητας της μεταποίησης στην Ευρωζώνη και την Ελλάδα είναι εντονότερη όταν ως μέτρο χρησιμοποιείται η απασχόληση, με τα σχετικά μερίδια να έχουν μειωθεί κατά 5,7 και 3,3 ποσοστιαίες μονάδες αντίστοιχα τα τελευταία 17 χρόνια (η τεχνολογική πρόοδος, η αυτοματοποίηση της παραγωγής και η συρρίκνωση των τομέων μεταποίησης χαμηλής τεχνολογικής έντασης λόγω του ανταγωνισμού από το εξωτερικό, συνεισέφεραν στη μείωση του μεριδίου της μεταποίησης στο σύνολο της απασχόλησης). Στην Ευρωζώνη η πτώση ήταν συνεχής (λιγότερο απότομη μετά το τέλος της δεκαετίας του 2000), ενώ στην Ελλάδα σημειώθηκε οριακή αύξηση κατά 0,4 ποσοστιαίες μονάδες την 5ετία 2018-2022 (από 7,5% το 2017 στο 7,9% το 2022).



* 3ον, η σχετική βαρύτητα της μεταποίησης στην ελληνική οικονομία είναι διαρκώς χαμηλότερη έναντι της Ευρωζώνης, τόσο σε όρους ακαθάριστης προστιθέμενης αξίας (7,6 ποσοστιαίες μονάδες κατά μέσο όρο την περίοδο 1995-2022) όσο και σε όρους απασχόλησης (6,0 ποσοστιαίες μονάδες κατά μέσο όρο την περίοδο 1995-2022).
* 4ον, διαχρονικά η παραγωγικότητα των απασχολούμενων ατόμων στη μεταποίηση είναι υψηλότερη σε σύγκριση με τους απασχολούμενους στο σύνολο της οικονομίας, τόσο στην Ευρωζώνη όσο και την Ελλάδα.[[1]](#footnote-1)

Τα στοιχεία για την άμεση συνεισφορά του κλάδου της μεταποίησης στην ελληνική οικονομία το 2023 αναμένεται να δημοσιευτούν από την Ελληνική Στατιστική Αρχή (ΕΛΣΤΑΤ) στις 7 Μαρτίου 2024 με την ανακοίνωση της πρώτης εκτίμησης των ετήσιων εθνικών λογαριασμών του 2023. Βάσει του μηνιαίου δείκτη παραγωγής στη μεταποίηση -δείκτη του οποίου οι παρατηρήσεις Ιαν-Δεκ-23 έχουν ήδη δημοσιευτεί- η εικόνα που διαμορφώνεται για την επίδοση του συγκεκριμένου κλάδου το 2023 είναι θετική.[[2]](#footnote-2)



Όπως παρουσιάζεται στο Σχήμα 2 και στον Πίνακα 1, ο δείκτης παραγωγής μεταποίησης στην Ελλάδα ενισχύθηκε σε ετήσια βάση κατά 4,2% το 2023, από 4,5% το 2022, στηριζόμενος σε κλάδους με υψηλή σχετική βαρύτητα όπως αυτοί των τροφίμων, των πετρελαιοειδών, των μεταλλικών προϊόντων, των φαρμακευτικών και των μη μεταλλικών ορυκτών προϊόντων. Επιπρόσθετα, εντυπωσιακό είναι το στοιχείο ότι την 4ετία 2020-2023 ο μέσος ετήσιος ρυθμός αύξησης του δείκτη παραγωγής μεταποίησης σχεδόν διπλασιάστηκε στο 4,1% από 2,2% την 6ετία 2014-2019. Η εν λόγω περίοδος χαρακτηρίστηκε από την πανδημία, τη δημιουργία του Ταμείου Ανάκαμψης και Ανθεκτικότητας, την ενεργειακή κρίση και την έντονη γεωπολιτική αβεβαιότητα. Οι εν λόγω διαταραχές δημιούργησαν ανάγκες -άλλες λιγότερο και άλλες περισσότερο μόνιμες- και ευκαιρίες οι οποίες δύνανται να ερμηνεύσουν εν μέρει την επιτάχυνση του ρυθμού άνοδο της παραγωγής στη μεταποίηση. Επί παραδείγματι, ο μέσος ετήσιος ρυθμός αύξησης της παραγωγής στα φαρμακευτικά προϊόντα ενισχύθηκε στο 14,5% από 9,1% την 6ετία 2014-2019, στα τρόφιμα στο 2,6% από 1,0%, στην κατασκευή μεταλλικών προϊόντων στο 4,2% από 2,2%, στα μη μεταλλικά ορυκτά προϊόντα στο 5,4% από 1,3%, στην κατασκευή ηλεκτρολογικού εξοπλισμού στο 8,9% από 0,7% και στην κατασκευή μηχανημάτων και ειδών εξοπλισμού στο 5,6% από 1,6%.

Εν κατακλείδι, μετά τη μεγάλη κάμψη της περιόδου 2008-2013, ο κλάδος της μεταποίησης στην Ελλάδα βρίσκεται σε φάση ανάκαμψης-επέκτασης, με τον ρυθμό ανόδου της παραγωγής να επιταχύνεται τα 4 τελευταία χρόνια. Παρά ταύτα, το μερίδιο της μεταποίησης στην Ελλάδα (10,4% σε όρους ακαθάριστης προστιθέμενης αξίας) εξακολουθεί να είναι αρκετά χαμηλότερο σε σχέση με την Ευρωζώνη (16,6%), ενώ υπολείπεται των αντίστοιχων μεριδίων χωρών της Νότιας Ευρώπης όπως η Πορτογαλία (14,1%) και η Ισπανία (12,5%). Η περαιτέρω ενίσχυση του μεριδίου της μεταποίησης στην ελληνική οικονομία συνδέεται με την επιθυμητή αλλαγή του παραγωγικού υποδείγματος.

|  |  |
| --- | --- |
| **Πίνακας Α1: Βασικά Μακροοικονομικά Μεγέθη της Ελληνικής Οικονομίας** | |
| Πραγματικό Ακαθάριστο Εγχώριο Προϊόν (εποχικά διορθωμένα στοιχεία) |  |
| *Το 3ο τρίμηνο 2023 η ετήσια μεταβολή του πραγματικού ΑΕΠ ήταν +2,1% YoY (+2,6% YoY το Q2 2023 και +4,1% YoY το Q3 2022) και η αντίστοιχη τριμηνιαία μεταβολή ήταν 0,0% QoQ (+1,1% QoQ το Q2 2023 και +0,5% QoQ το Q3 2022)* | **ΑΕΠ (% YoY, % QoQ)**  Περίοδος: Q3 2003–Q3 2023  Στοιχεία: τριμηνιαία  Μέσος Όρος: -0,3%  Διάμεσος: +0,6%  Μέγιστο: +14,7% (Q2 2021)  Ελάχιστο: -16,0% (Q2 2020)  Δημοσίευση: 6/12/2023 (προσωρινά στοιχεία)  Επόμενη: 7/3/2023 |
| *Προβλέψεις για το σύνολο του έτους – Ευρωπαϊκή Επιτροπή, Νοε-2023: 2023 2,4%, 2024 2,3%, 2025 2,2%* |
|  |
| Ποσοστό Ανεργίας (εποχικά διορθωμένα στοιχεία) |  |
| *Τον Δεκέμβριο 2023 το ποσοστό ανεργίας διαμορφώθηκε στο 9,2% (9,4% τον Νοέμβριο 2023 και 12,2% τον Δεκέμβριο 2022) και το αντίστοιχο μέσο ετήσιο μέγεθος (μέσος όρος 12 μηνών) ήταν στο 10,6% (10,8% τον Νοέμβριο 2023 και 12,4% τον Δεκέμβριο 2022)* | **Ποσοστό Ανεργίας (%)**  Περίοδος: 12/2005-12/2023  Στοιχεία: μηνιαία  Μέσος Όρος: 17,1%  Διάμεσος: 17,1%  Μέγιστο: 28,3% (11/2013)  Ελάχιστο: 7,4% (5/2008)  ΑΑ = αριστερός άξονας  ΔΑ = δεξιός άξονας  ΠΜ = ποσοστ, μοναδ,  Δημοσίευση: 1/2/2024  Επομ. δημ.: 1/3/2024 |
| *Προβλέψεις για το σύνολο του έτους – Ευρωπαϊκή Επιτροπή, Νοε-2023: 2023 11,4%, 2024 10,7%, 2025 9,9%* |
|  |
| Εναρμονισμένος Δείκτης Τιμών Καταναλωτή |  |
| *Τον Ιανουάριο 2024 η ετήσια μεταβολή του ΕνΔΤΚ ήταν +3,2% YoY (+3,7% YoY τον Δεκέμβριο 2023 και +7,3% YoY τον Ιανουάριο 2023)) και η αντίστοιχη μέση ετήσια μεταβολή (μέσος όρος 12 μηνών) ήταν 3,8% YoY (4,2% YoY τον Δεκέμβριο 2023 και 9,4% YoY τον Ιανουάριο 2023)* | **ΕνΔΤΚ (% YoY)**  Περίοδος: 1/2004-1/2024  Στοιχεία: μηνιαία  Μέσος Όρος: +2,0%  Διάμεσος: +1,6%  Μέγιστο: +12,1% (9/2022)  Ελάχιστο: -2,9% (11/2013)  Δημοσίευση: 15/2/2024  Επομ. δημ.: 8/3/2024 |
| *Προβλέψεις για το σύνολο του έτους – Ευρωπαϊκή Επιτροπή, Νοε-2023: 2023 4,3%, 2024 2,8%, 2025 2,1%* |
|  |
| Πηγή: Ελληνική Στατιστική Αρχή (ΕΛΣΤΑΤ), Ευρωπαϊκή Επιτροπή (European Commission), Eurobank Research. | |

|  |  |
| --- | --- |
| **Πίνακας Α2: Δείκτες Οικονομικής Συγκυρίας και Προσδοκιών της Ελληνικής Οικονομίας** | |
| *Απασχόληση (σύνολο οικονομίας): +2,5% YoY τον Δεκ-23 από +0,3% YoY τον Νοε-23, +1,5% YoY την περίοδο Ιαν-23 – Δεκ-23 (12Μ) από  +5,5% YoY την περίοδο Ιαν-22 – Δεκ-22 (επομένη δημοσίευση: 1/3/2024)* | *Δείκτης Οικονομικού Κλίματος: 107,2 ΜΔ τον Ιαν-24, +1,4 ΜΔ ΜοΜ και +1,5 ΜΔ YoY τον Ιαν-24 από +0,4 ΜΔ ΜοΜ και +2,2 ΜΔ YoY τον Δεκ-23 (επόμενη δημοσίευση: 28/2/2024)* |
|  |  |
| *Δείκτης Όγκου Λιανικού Εμπορίου: +1,6% MoM και -3,9% YoY τον Νοε-23 από -2,2% MoM και -5,9% YoY τον Οκτ-23, -3,4% YoY την περίοδο Δεκ-22 – Νοε-23 (12Μ) από +4,6% YoY την περίοδο Δεκ-21 – Νοε-22 (επομένη δημοσίευση: 29/2/2024)* | *Δείκτης Εμπιστοσύνης Καταναλωτή: -46,3 ΜΔ τον Ιαν-24, -6,0 ΜΔ ΜοΜ και -4,9 ΜΔ YoY τον Ιαν-24 από +5,3 ΜΔ ΜοΜ και +7,6 ΜΔ YoY τον Δεκ-23 (επόμενη δημοσίευση: 28/2/2024)* |
|  |  |
| *Δείκτης Παραγωγής Μεταποίησης: +2,2% MoM και +4,8% YoY τον Δεκ-23 από -4,0% MoM και +2,9% YoY τον Νοε-23, +4,2% YoY την περίοδο Ιαν-23 – Δεκ-23 (12Μ) από +4,5% YoY την περίοδο Ιαν-22 – Δεκ-22 (επόμενη δημοσίευση: 8/3/2024)* | *Δείκτης PMI Μεταποίησης: 54,7 ΜΔ τον Ιαν-24, +3,4 ΜΔ ΜοΜ και +5,5 ΜΔ YoY τον Ιαν-24 από +0,4 ΜΔ ΜοΜ και +4,1 ΜΔ YoY τον Δεκ-23 (επόμενη δημοσίευση: 1/3/2024)* |
|  |  |
| Πηγή: Ελληνική Στατιστική Αρχή (ΕΛΣΤΑΤ), Ίδρυμα Οικονομικών και Βιομηχανικών Ερευνών (IOBE), S&P Global, Eurobank Research.  Σημείωση: ως ΜΔ ορίζουμε τις μονάδες δείκτη, ως MoM και YoY τη μηνιαία και την ετήσια μεταβολή αντίστοιχα, και ως ΑΑ και ΔΑ τον αριστερό και τον κάθετο άξονα αντίστοιχα. | |



Ομάδα Ανάλυσης και Έρευνας

|  |  |
| --- | --- |
| ­­­ | **Δρ, Τάσος Αναστασάτος** | Επικεφαλής Οικονομολόγος Ομίλου Eurobank  [tanastasatos@eurobank.gr](mailto:tanastasatos@eurobank.gr) | + 30 214 40 59 706 |

|  |  |  |
| --- | --- | --- |
| **Μιχαήλ Βασιλειάδης**  Ερευνητής Οικονομολόγος  [mvassileiadis@eurobank.gr](mailto:mvassileiadis@eurobank.gr)  + 30 214 40 59 709 | **Δρ, Στυλιανός Γώγος**  Ερευνητής Οικονομολόγος  [sgogos@eurobank.gr](mailto:sgogos@eurobank.gr)  + 30 214 40 63 456 | **Μαρία Κασόλα**  Ερευνήτρια Οικονομολόγος  mkasola@eurobank.gr  + 30 210 40 63 453 |
| **Marcus Bensasson**  Ερευνητής Οικονομολόγος  [mbensasson@eurobank.gr](mailto:mbensasson@eurobank.gr)  + 30 214 40 65 113 | **Δρ. Κωνσταντίνος Πέππας**  Ερευνητής Οικονομολόγος  [kpeppas@eurobank.gr](mailto:kpeppas@eurobank.gr)  + 30 214 40 63 520 | **Παρασκευή Πετροπούλου**  Ανώτερη Οικονομολόγος  [ppetropoulou@eurobank.gr](mailto:ppetropoulou@eurobank.gr)  + 30 214 40 63 455 |
| **Δρ, Θεόδωρος Ράπανος**  Ερευνητής Οικονομολόγος [trapanos@eurobank.gr](mailto:trapanos@eurobank.gr)  + 30 214 40 59 711 | **Σιμεώνη – Ελένη Σούρσου** Junior Οικονομική Αναλύτρια [ssoursou@eurobank.gr](mailto:ssoursou@eurobank.gr)  + 30 214 40 65 120 | **Δρ, Θεόδωρος Σταματίου**  Ανώτερος Οικονομολόγος  [tstamatiou@eurobank.gr](mailto:tstamatiou@eurobank.gr)  + 30 214 40 59 708 |

**Περισσότερες εκδόσεις μας διαθέσιμες στην ηλεκτρονική διεύθυνση που ακολουθεί:** <https://www.eurobank.gr/en/group/economic-research>

**Εγγραφείτε ηλεκτρονικά, σε:** <https://www.eurobank.gr/el/omilos/oikonomikes-analuseis/forma-ekdilosis-endiaferontos>

**Ακολουθήστε μας στο twitter:** <https://twitter.com/Eurobank_Group>

**Ακολουθήστε μας στο LinkedIn:** <https://www.linkedin.com/company/eurobank>

**DISCLAIMER**

[](https://www.eurobank.gr/el/omilos/oikonomikes-analuseis)This report has been issued by Eurobank S.A. (“Eurobank”) and may not be reproduced in any manner or provided to any other person. Each person that receives a copy by acceptance thereof represents and agrees that it will not distribute or provide it to any other person. This report is not an offer to buy or sell or a solicitation of an offer to buy or sell the securities mentioned herein. Eurobank and others associated with it may have positions in, and may effect transactions in securities of companies mentioned herein and may also perform or seek to perform investment banking services for those companies. The investments discussed in this report may be unsuitable for investors, depending on the specific investment objectives and financial position. The information contained herein is for informative purposes only and has been obtained from sources believed to be reliable but it has not been verified by Eurobank. The opinions expressed herein may not necessarily coincide with those of any member of Eurobank. No representation or warranty (express or implied) is made as to the accuracy, completeness, correctness, timeliness or fairness of the information or opinions herein, all of which are subject to change without notice. No responsibility or liability whatsoever or howsoever arising is accepted in relation to the contents hereof by Eurobank or any of its directors, officers or employees. Any articles, studies, comments etc. reflect solely the views of their author. Any unsigned notes are deemed to have been produced by the editorial team. Any articles, studies, comments etc. that are signed by members of the editorial team express the personal views of their author.

1. Ορίζοντας ως GVAmel και GVAtel την ακαθάριστη προστιθέμενη αξία της μεταποίησης στην Ελλάδα (mel) και στο σύνολο της οικονομίας (tel) αντίστοιχα, και ως EMPLmel και EMPLtel τον αριθμό των απασχολούμενων ατόμων στη μεταποίηση στην Ελλάδα και στο σύνολο της οικονομίας αντίστοιχα, τότε, βάσει των στοιχείων των Σχημάτων 1.1 και 1.2, ισχύει (κατά μέσο όρο την περίδοδο 1995-2022) ότι (GVAmel/ GVAtel) > (EMPLmel/ EMPLtel), σχέση που είναι ισοδύναμη με (GVAmel/ EMPLmel) > (GVAtel / EMPLtel), που σημαίνει ότι η παραγωγικότητα της εργασίας στη μεταποίηση στην Ελλάδα είναι μεγαλύτερη σε σύγκριση με την παραγωγικότητα της εργασίας στο σύνολο της οικονομίας (το ίδιο ισχύει και στην Ευρωζώνη για όλα τα χρόνια της περιόδου 1995-2022). [↑](#footnote-ref-1)
2. Όπως αναφέρεται στο σχετικό δελτίο τύπου της ΕΛΣΤΑΤ για τον συνολικό δείκτη βιομηχανικής παραγωγής, «*Σκοπός του δείκτη είναι η σύγκριση του μεγέθους (όγκου) της εκάστοτε τρέχουσας μηνιαίας παραγωγής στους κλάδους ορυχείων – λατομείων, μεταποιητικών βιομηχανιών και παροχής ηλεκτρικού ρεύματος και νερού, προς την αντίστοιχη παραγωγή μιας δεδομένης σταθερής περιόδου, η οποία λαμβάνεται ως βάση. Ο Δείκτης Βιομηχανικής Παραγωγής δείχνει την εξέλιξη της προστιθέμενης αξίας κόστους συντελεστών παραγωγής, σε σταθερές τιμές*». Σημειώνουμε ότι τα στοιχεία του δείκτη παραγωγής στη μεταποίηση δεν ταυτίζονται με τα αντίστοιχα στοιχεία των εθνικών λογαριασμών. [↑](#footnote-ref-2)